Qaradağlılar/Hacıfəqihli oymağı
Ustaclı  elinə  qatılan  oymaqlardan  biri  də  Hacıfəqihlidir. Tarixçilər  Oruc  bəy  Bayat  və  Iskəndər  bəy  Münşi  bu  oymağın  adını  Mahifəqihli  kimi  göstərirlər.
Hacıfəqihli  oymağı  Sivasdan  gələndən  sonra  Çuxur  Səd  əyalətində,  Irəvanda  və  Naxçıvanda  yerləşmişdi.
Hacıfəqihli  oymağından  çıxan  ünlü  əmirlərdən  biri  Həmzə   bəydir.   Həmzə  bəy  I  Şah  Ismayıla  xidmət  etmişdi  və  Qazaq  sultan  ləqəbi  almışdı.  
Qazaq  sultanın  Şahqulu  bəy  adlı  oğlu  vardı. 
Şahqulu  bəy  öncə  Məşhəd  şəhərinin  hakimi  olmuşdu.  1551-ci  ildə  I  Şah  Təhmasib  onu  saraya  dəvət  edib,  oğlu  Ismayıl  mirzəyə  lələ  təyin  etdi.  Elə  həmin  ildə,  Hüseyncan  sultan  Rumlunun  vəfatından  sonra  sultan  ünvanı  ilə  Çuxur  Səd  əyalətinə  bəylərbəyi  təyin  olundu.  Savadlı  və  müdrik  adam  idi. 
Şahqulu  sultan  1567-ci  ildə  Osmanlı  dövlətinə,  Ədirnə  şəhərinə  elçi  getmişdi.
Şahqulu  sultan  1568-ci  ildə  Qəzvin  şəhərində  vəfat  etdi.
Şahqulu  sultanın  Məhəmmədi  bəy,  Şahəli  bəy,  Allahqulu  bəy,  Imamqulu  bəy  adlı  oğulları  vardı.
Məhəmmədi  bəy  atasından  sonra  sultan  ünvanı  ilə  Çuxur  Səd  bəylərbəyisi  təyin  olundu. Bir  müddətdən  sonra  xanlıq  fərmanı  aldı. 
Məhəmmədi  xan  boyca  balaca  olduğuna  görə  «Toxmaq»  ayaması  daşıyırdı. 1576-cı  ildə  Osmanlı  dövlətinə  elçi  getmişdi. Irəvan  şəhərindəki  məhəllədərdən  biri  və  şəhərin civarında  olan  Toxmaq  gölü  onun  adınadır.
Məhəmmədi  xan  qurucu  bir  hakim  idi. 1578-ci  ildə  Irəvan  şəhərində  qala  tikdirmiş,  bağ  saldırmışdı.
Məhəmmədi  xan  1583-cü ilədək  Çuxur  Səd  əyalətinin  bəylərbəyi  olmuşdu.
Şahqulu  sultanın  ikinci  oğlu  Şahəli  bəy  sultan  ünvanı  ilə  Astarabad  hakimi  təyin  olunmuşdu. Ondan  öncə  Astarabadın  hakimi  Sədrəddin  xan  Ustaclı  idi. Şahəli  sultandan  sonra  Astarabadın  başçısı  Keçəl  Şahverdi  bəy  Ustaclı  oldu.
Şahəli  sultan  Rey  şəhərində  vəfat  edib.  
Şahqulu  sultanın  üçüncü  oğlu  Allahqulu  bəy  Xorasan  əyalətinin  bəzi  mahallarında  hakim  olmuşdu. Bir müddət  sultan  ünvanı  ilə  Çuxur  Sədin  bəylərbəyisi  vəzifəsində  çalışmışdı.  Sarayda  xidmət  etmişdi.
Şahqulu  sultanın  dördüncü  oğlu  Imamqulu  bəy  Gərmrud  hakimi  olmuşdu.
Hacıfəqihli  oymağından  çıxan  ünlü  əmirlərdən  biri  də  Mustafa  bəydir. I  Şah  Ismayıl  zarafatla  ona  «Köpək  sultan»  ayaması  qoymuşdu. 
Mustafa  sultan  Ustaclı  elinin  başçısı  olmuşdu. Vəkillik  mənsəbi  üstündə  gedən  savaşda, 1527-ci  ildə  Şərurda  Div  sultan  Rumlu  ilə   çarpışmada öldürüldü.
Hacıfəqihli  oymağından  çıxan  tanınmış  əmirlərdən  biri  də  süfrəçi  Məhəmməd  bəydir. I  Şah  Ismayıl  zarafatla ona  «Çayan  sultan»  ayaması  qoymuşdu. Qızılbaş  məmləkətinin  əmirəlümərası  olmuşdu.
Məhəmməd  bəy  1524-cü  ildə  vəfat  etmişdi. 

Qaradağlılar